Bya JOSEPH MUTEBI
ABAGAGGA b’omu Kampala Lt. Col Robert Ssekidde owa SEROMA ne William Kajoba owa Sojovalo Hotel bategekedde abaana baabwe omukolo gw’okwanjula mawuuno mwe bayiye obukadde bw’ensimbi.
Omukolo guno gwabadde mu maka ga Lt. Col. Ssekidde e Kisugu , muwala we Cynthia Pretty Nakiranda kwe yayanjulidde munne Solomon Kaziro Kajoba mutabani wa Kajoba nnannyini woteeri ya Sojovalo esangibwa ku Lubaga Road.
Abazadde b’omuwala omukolo baagutaddemu ensimbi ezikunukkiriza mu bukadde 100 ate ab’omulenzi baagutaddemu obukadde 200 nga ebirabo by’abazadde byatikkiddwa ku loole nnya.
Ssentebe w’embaga era ng’akulira ekibiina kya bagagga ba Kwagalana, Godfrey Kirumira yategeezezza nti embaga eteereddwaamu obukadde 500 nga yaakubeerawo ku Serena e Kigo ku Lwomukaaga lwa wiiki eno.
Okwanjula kwetabiddwaako ebikonge bingi okuva mu gavumenti ya wakati, Mmengo, abasuubuzi ab’amannya ssaako ne bannaddiini okuli Ssaabalabirizi eyawummula Mpalanyi Nkoyoyo, omumyuka w’omulabirizi wa Kampala, Hannington Mutebi ssaako Bp. David Kiganda eyakulembedde abasumba b’abalokole.
Mmengo yakulembeddwa omumyuka wa Katikkiro owookusattu Apollo Makubuya, Omulangira David Wasajja baminisita, abakulu b’ebika gattako Ssaabawandiisi wa NRM, Justine Kasule Lumumba.
Abasuubuzi ab’amannya mu Kampala abaawerekedde ku Kajoba baakulembeddwaamu Godfrey Kirumira, Joseph Yiga, Ephraim Ntaganda, Dick Kizito, Tom Kitandwe, Agnes Babirye, Rose Kakumba, Amina owa Nakumatt n’abalala bangi.
Baayiye ebintu nga bwe bajjuza eddiiro bwe baggyawo ne baleeta ebirala. Mwabaddemu ensawo za ssukkaali 50, ez’omuceere 50, entebe ez’omulembe ng’ekirabo kya taata, ente enzungu n’embuzi, gomesi za bamaama, bajjajja ne bassenga ezisoba mu 100 ne kalonda omulala. Ebintu bino obwedda bisombebwa bakanyama.
Kirumira yannyonnyodde nti bayise abagenyi 1,500 be bagenda okugabula. Omutimbi wa bukadde 85, omugole omusajja alina emperekeze 10 ng’okwambala kwa kumalawo obukadde 99 ate omukyala n’abantu be obukadde nga 100.
Ebyambalo byaguliddwa Dubai, Bufalansa ne Bungereza. Abagole baakutambulira mu Range Rover Sport ng’okugatta kwakubeera Namirembe.
tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn